ኢራን ኣብ 1979፡ ድሕሪ እቲ ንጉሳዊ ስርዓት ካብ ስልጣን ምግላፉን ሃይማኖታዊ መራሒ ኣያቶላህ ኾሜኒ ኣብ ስልጣን ድሕሪ ምድያቡን ኢያ እስላማዊት ሪፑብሊክ ዝኾነት። ኾሜኒ ኣብ ስልጣን ምስ መጸ ድማ ነቲ መትከላት እቲ ሰውራ ንምዕቃብን ምክልኻልን ድማ ሓለዋ ሰውራ መስሪቱ። ካብ ሽዑ ንድሓር ድማ እቲ ትካል ኣብቲ ሃገር እቲ ዝዓበየ ወተሃደራውን ፖለቲካውን ቁጠባውን ሓይሉ ኮይኑ። እቲ ትካል ኣሽሓት ወተሃደራትን ወተሃደራዊ ኣጽዋራትን ስለዝውንን ድማ ኣብ ኢራን ኣብ ዝርአ ዝኾነ ወተሃደራዊ ስርሒታት ኢድ ዘለዎ። እዚ ናይ ሕጂ ማዕቀብ ብፍላይ ነቲ ኣብ ወጻኢ ፍሉይ ስርሒታት ዘካይድ ሓይሊ ቁድስ ዘንጻጸረ ኢዩ። ፕሬዚደንት ዶናልድ ትራምፕ፡ ነዚ ጉጅለ`ዚ ``ብልሹው ናይ ግብረ-ሽበራ ሓይልን ሚሊሻን`` ድሕሪ ምስማዩ፡ ኣብ ጥቅምቲ ድማ ኣብ ልዕሊኡ ማዕቀብ ዝኣወጀ። ክልተ መዓልቲ ድሕሪ ፕሬዚደንት ትራምፕ ካብቲ ኣሜሪካ ምስ ኢራን ከቲማቶ ዝነበረት ውዕል ድሕሪ ምስሓቡ ኢዩ፡ ኣብ ልዕሊ ኢራን ጸቕጢ ንምፍጣር እዚ ሓድሽ መቕጻዕቲ ዝተበየነ። እቲ ኣብ 2015 ዝተኸተመ ውዕል፡ ኩሉ ናይ ኢራን ናይ ኒዩክለር ምንቅስቓሳት ክእግድ ከሎ፡ ኣምሳይኡ ድማ እቲ ብሕቡራት ሃገራትን ኣሜሪካን ሕብረት ኤውሮጳን ኣብ ልዕሊ ኢራን ተኣዊጁ ዝነብረ ማዕቀብ ምልዓል ዘጠቓለል ኢዩ ነይሩ። ናይ ትራምፕ ካብቲ ውዕል ናይ ምስሓብ ውሳነ፡ ዓቢ ``ጌጋ`` ኢዩ ኢልዎ ናይ ኢራን መራሒ ኣዮቶላህ ዓሊ ኻሜኒ። ምንጪ ስእሊ, AFP ኢራን`ከ እንታይ ክትገብር ጸኒሓ?
